Rolf Günther (SS-offiser)

Rolf Günther (født 8. januar 1913 i Erfurt; død august 1945 i Ebensee) var en tysk SS-Sturmbannführer og fra 1941 stedfortreder til Adolf Eichmann i avdeling IV B4 (Auswanderung und Judenangelegenheiten) i Reichssicherheitshauptamt (RSHA). Avdelingen inngikk Amt IV også kjent som Gestapo. Günther var samtidig leder for seksjon A innenfor IV B4.

Han ble som 16-åring medlem av SA i 1929 og meldte seg inn i NSDAP i 1931. I 1937 gikk han fra SA til SS.

Rolf Günther var Eichmanns og Wislicenys assistent ved deportasjon av jødene fra Salonika i 1943. I 1942 arbeidet han med å skaffe blåsyre (Zyklon B) til gasskamrene i Polen, slik det ble dokumentert av Kurt Gerstein. Zyklon B skulle erstatte eksos i gasskamrene i drapsanleggene under Aksjon Reinhardt. Gerstein saboterte den konkrete bestillingen fra Günther. Våren 1943 bestilte Günhter en stor mengde Zyklon B til reservelager i Auschwitz og Oranienburg der kjemikaliet skulle brukes til å drepe de internerte. Hannah Arendt, som var til stede under rettssaken mot Eichmann, antok at Günther ble involvert i utryddelsesleirene på eget initiativ og ikke via Eichmann. Günther og en håndfall andre av Eichmanns langvarige medarbeidere ble med til Budapest i mars 1944 da jødene skulle deporteres fra Ungarn til Auschwitz.

Hans bror, Hans Günther, var leder for sentralkontoret for jødespørsmål i riksprotektoratet og organiserte deportasjonene fra Böhmen-Mähren, en av lederne for Holocaust i Riksprotektoratet.

Rolf Günther tok sitt liv i amerikansk varetekt i august 1945.

Referanser

Tyske nazister
SS-offiserer
SA-personell
Gestapo-personell
Tyskere fra andre verdenskrig
Personer tilknyttet det tredje rike
Medvirkende til Holocaust
Medlemmer av NSDAP (innmeldt 1925–1932)
Tyske krigsfanger under andre verdenskrig
Dødsfall under fengselsopphold